સ્ટે. કમિટી ચેરમેન પ્રવીણભાઇ પટેલે જણાવ્યું હતું કે, સ્વચ્છ ભારત મિશન અંતર્ગત શહેરમાં સફાઇકાર્ય અને તેને લગતાં બીજા કામો-સાધનો માટે ૬૪૨ કરોડનો ખર્ચ કરવા માટે સોલિડ વેસ્ટ ખાતા દ્વારા ડીપીઆર બનાવી દેવાયો હતો. જેમાં ખાસ તો પીરાણા ડમ્પ સાઇટને બંધ કરવા માટે ૩૭૪ કરોડનો ખર્ચ કરવાની દરખાસ્ત મૂકી દેવાઇ હતી. તેમણે કહ્યું કે, પીરાણા ડમ્પ સાઇટને બંધ કરવાની દરખાસ્ત વાંધાજનક જણાતાં સમગ્ર ડીપીઆરની દરખાસ્ત વધુ અભ્યાસ માટે મુલતવી રાખવાનો નિર્ણય લેવાયો છે. જોકે મ્યુનિ. ભાજપનાં સૂત્રોનાં જણાવ્યા અનુસાર, પીરાણા ડમ્પ સાઇટ બંધ કરવાનાં મામલે સોલિડ વેસ્ટ ખાતા દ્વારા જે ખર્ચ દર્શાવાઇ રહ્યો છે તે જોઇ પાર્ટી મોવડીમંડળ ચોંકી ઊઠ્યું હતું અને આટલો ખર્ચ કરવાને બદલે ઓછો ખર્ચાળ પ્રોજેક્ટ હાથ ધરવાની વાત ચાલી રહી છે તે જાણવા છતાં ૧૬મીએ મળેલી હેલ્થ કમિટીની બેઠકમાં ચેરમેન દિનેશ દેસાઇએ વિવાદાસ્પદ દરખાસ્ત કોઇ જ જાતની ચર્ચા વગર મંજૂર કરી દીધી હતી.